Komission asetus (EY) N:o 2047/2001, annettu 18 päivänä lokakuuta 2001, viinin yhteisestä markkinajärjestelystä annetun neuvoston asetuksen (EY) N:o 1493/1999 soveltamista koskevista yksityiskohtaisista säännöistä markkinamekanismien osalta annetun asetuksen (EY) N:o 1623/2000 muuttamisesta



Virallinen lehti nro L 276 , 19/10/2001 s. 0015 - 0016



Komission asetus (EY) N:o 2047/2001, annettu 18 päivänä lokakuuta 2001, viinin yhteisestä markkinajärjestelystä annetun neuvoston asetuksen (EY) N:o 1493/1999 soveltamista koskevista yksityiskohtaisista säännöistä markkinamekanismien osalta annetun asetuksen (EY) N:o 1623/2000 muuttamisesta EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon viinin yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1493/1999(1), sellaisena kuin se on viimeksi muutettuna asetuksella (EY) N:o 2826/2000(2), ja erityisesti sen 33 artiklan, sekä katsoo seuraavaa: (1) Jotta asetuksen (EY) N:o 1493/1999 29 artiklassa tarkoitettua tislaustoimenpidettä voitaisiin soveltaa mahdollisimman moniin viininviljelijöihin, kyseisen toimenpiteen aloittamispäivä on päätetty siirtää 1 päivästä syyskuuta 16 päivään lokakuuta 2001. Toimenpiteen tehokkuuden parantamiseksi on tarpeen sallia, että tislaajat, jotka tarvitsevat mahdollisimman lyhyessä määräajassa tuotettua alkoholia, voivat halutessaan aloittaa tislaustoimet mahdollisimman pian tekemällä tiettyä prosentteina ilmaistua enimmäismäärää koskevan tislaussopimuksen. Kyseistä muutosta on sovellettava kyseisen tislaustoimenpiteen aloittamispäivästä alkaen. (2) Komission asetuksen (EY) N:o 1623/2000(3), sellaisena kuin se on viimeksi muutettuna asetuksella (EY) N:o 1660/2001(4), 93 artiklassa säädetään viininvalmistuksesta peräisin olevan alkoholin huutokaupasta sen myymiseksi bioetanolina käytettäväksi yhteisössä. Tähänastisten kokemusten perusteella on syytä muuttaa eräitä säännöksiä, kuten myyntiin saatettavien erien kokoa ja alkoholin siirtämisen määräaikaan liittyviä säännöksiä. (3) Tässä asetuksessa säädetyt toimenpiteet ovat viinin hallintokomitean lausunnon mukaiset, ON ANTANUT TÄMÄN ASETUKSEN: 1 artikla Muutetaan asetus (EY) N:o 1623/2000 seuraavasti: 1) Lisätään 63 artiklaan kohta 5 a seuraavasti: "5 a. Poiketen siitä, mitä 5 kohdassa säädetään, jäsenvaltiot voivat hyväksyä 16 päivän lokakuuta 2001 ja 31 päivän lokakuuta 2001 välisenä aikana tehdyt sopimukset määrältä, joka on korkeintaan 20 prosenttia sopimuksessa mainitusta määrästä, heti kun kyseiset sopimukset on esitetty." 2) Muutetaan 93 artikla seuraavasti: a) Korvataan 2 kohta seuraavasti: "2. Myyntiin saatetun alkoholin määrä yhdistetään eriksi. Komissio muodostaa erät. Eriä on yhtä monta kuin hyväksytyssä luettelossa on yrityksiä, ja erät jaetaan kaikille hyväksytyssä luettelossa oleville yrityksille, jollei komissio asetuksen (EY) N:o 1493/1999 75 artiklassa säädettyä menettelyä noudattaen toisin päätä. Jos jokin yritys ei hyväksy myyntiin saatettua alkoholia, sen on ilmoitettava siitä komissiolle ja asianomaiselle interventioelimelle 30 päivän kuluessa alkoholin huutokauppailmoituksen julkaisemisesta. Tämän asetuksen 95 artiklan 2 kohdassa tarkoitettu alkoholin fyysistä siirtoa koskeva kielto perutaan kieltäytymisilmoituksen päivämäärästä alkaen sellaisen alkoholin osalta, josta on kieltäydytty, ja se voidaan myydä seuraavassa huutokaupassa." b) Korvataan 5 kohta seuraavasti: "5. Tarjouskilpailun voittaneiden yritysten on ennen alkoholin siirtämistä ja viimeistään siirtomääräyksen antopäivänä asetettava kullekin interventioelimelle vakuus kyseisen alkoholin käyttämisestä bioetanolina polttoainealalla, paitsi jos kyseiset yritykset ovat asettaneet pysyvän vakuuden." c) Korvataan 6 kohta seuraavasti: "6. Alkoholi on siirrettävä kuuden kuukauden kuluessa alkoholin huutokaupan ratkaisemista koskevan komission päätöksen tiedoksiantamisen päivämäärästä." 2 artikla Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Sitä sovelletaan 16 päivästä lokakuuta 2001. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 18 päivänä lokakuuta 2001. Komission puolesta Franz Fischler Komission jäsen (1) EYVL L 179, 14.7.1999, s. 1. (2) EYVL L 328, 23.12.2000, s. 2. (3) EYVL L 194, 31.7.2000, s. 45. (4) EYVL L 221, 17.8.2001, s. 8.